ועדת החינוך, התרבות והספורט, כנסת 16, פרוטוקול מספר 79, 2003-09-29 09:00

אילן שלגי: שלום ובוקר טוב לכולם, שנה טובה.

אילן שלגי: אנחנו מתבקשים היום לאשר תוספת, או תיקון, לתקנות סיווג, סימון ואיסור שידורים מזיקים.

אילן שלגי: יש לי כמה שאלות, אבל אני חושב שיהיה טוב אם קודם משרד התקשורת יציג את בקשתו ואז יהיה לנו יותר קל להתייחס.

אילן שלגי: אז בבקשה, מר אולניק.

אורי אולניק: בוקר טוב לכולם ותודה ליושב ראש הוועדה שהסכים לכנס את הוועדה בזמן פגרה.

אורי אולניק: התקנות האלה אמורות להיכנס לתוקף באחד באוקטובר ומהטעם הזה ביקשנו דיון דחוף.

אורי אולניק: לאחר שפורסמו טיוטות התקנות וערב כניסתן לתוקף, קיבלה המועצה לשידורי כבלים ולשידורי לוויין מספר פניות ממספר ערוצים שמשדרים בארץ, חלקם הרבה שנים וחלקם מאז שהתחילה התחרות בין הכבלים ו-YES.

אורי אולניק: קיבלנו פניות כתובות מנומקות מערוץ הולמרק ומערוץ BBC Prime, ובשתי הפניות האלה הייתה טענה שהתקנות האלה מטילות על הערוצים הנ"ל חובת השקעה מאד גדולה, כדי שהם יעמדו בחובת הסימון.

אורי אולניק: מה שמיוחד בערוצים האלה הוא שהם משודרים גם בפלטפורמה האנלוגית וגם בפלטפורמה הדיגיטלית.

אורי אולניק: ההבדל בין הפלטפורמה הדיגיטלית לאנלוגית בהקשר לחובת הסימון, בא לידי ביטוי בקלות של שינוי של סימונים בתוך הפלטפורמה הדיגיטלית, לעומת הקושי הטכנולוגי היחסי שיש לגבי הפלטפורמה האנלוגית.

אורי אולניק: גם ערוץ BBC Prime וגם ערוץ הולמרק טענו שמעצם טבעם מדובר בערוצים בעלי תוכן שמתאים לכל המשפחה.

אורי אולניק: אין בהם סרטים מבעיתים או תוכניות שלא עומדות בסטנדרט או שיש בהן חשש לפגיעה בקטינים או פגיעה בשלום הציבור מבחינת התוכן.

אורי אולניק: הם ביקשו שלגבי הפלטפורמה האנלוגית יינתן להם פטור והם לא יצטרכו להשקיע את הסכום שהם חייבים להשקיע בסימון בכל תוכנית ותוכנית.

אורי אולניק: לא הייתה להם בעיה עם חובת הסימון בפלטפורמה הדיגיטלית.

יוסי שריד: כמה עוד ערוצים יש בפלטפורמה האנלוגית?

יורם מוקדי: ארבעים וחמישה, יחד עם ערוץ 2, ערוץ 10 ואחרים.

יוסי שריד: כלומר, אם משנים – אין לי עדיין שום עמדה אם רוצים לשנות – זה יחול לגבי ארבעים וחמישה ערוצים?

יורם מוקדי: לא.

אורי אולניק: לא.

אילן שלגי: מדוע לא?

אילן שלגי: האם התוצאה לא אומרת שייהנו מזה גם האחרים?

יוסי שריד: איך זה יכול להיות?

יורם מוקדי: כי יש הרבה ערוצים שמופקים ונארזים בישראל ולגביהם אין שום כוונה לתת פטור.

יורם מוקדי: כלומר, הנטל הוא כבד אבל זו הוראת החוק וזה גם הכיוון שהוועדה הלכה בו במושב הכנסת הקודם.

יוסי שריד: אז מה ההבדל בין אנלוגי אל"ף לאנלוגי בי"ת?

אילן שלגי: שאלה שידורי חוץ?

יורם מוקדי: יש משדרי חוץ שפטורים לגמרי.

יורם מוקדי: אלה משדרי חוץ שההבדל היחידי הוא שמולבש עליהם תרגום.

יורם מוקדי: לכן, הם הופכים בעצם לאיזשהו יצור ביניים.

אילן שלגי: כלומר, ברור שהתקנות האלה תחולנה רק לגבי שני אלה?

יורם מוקדי: אך ורק לגבי שני אלה, או לדומים אם יהיו אחרים מהסוג הזה.

אורי אולניק: אני רוצה לדייק לגבי שאלתו של חבר הכנסת שריד.

אורי אולניק: לא כתוב בטיוטת התקנות שהבאנו שהן חלות אך ורק לגבי הערוצים הולמרק ו- BBC Prime, אבל נכון להיום הגוף המפקח, שהוא זה שצריך להמליץ לשר האם לתת פטור – כפי שאנחנו מבקשים לעשות בתיקון תקנה 7 שמובאת בפניכם – נתן המלצה שלמיטב ידיעתי ניתנת אך ורק לגבי שני הערוצים הנ"ל.

דינה עברי-עומר: אני גם אסביר מדוע, אם אפשר.

דינה עברי-עומר: הכוונה היא שהפטור הזה, או האפשרות לסמן בצורה שונה, יחולו רק לגבי משדרים זרים, שלולא התרגום הם היו נחשבים משדרי-חוץ.

דינה עברי-עומר: משדרי-חוץ זו הגדרה שקיימת כבר בתקנות וכבר לגביה יש איזשהו פטור שנקבע בסבב הקודם של התיקון והתקנות.

דינה עברי-עומר: במובן זה אנחנו רק מרחיבים משהו שכבר היה קיים – משדרי-חוץ – ואנחנו רק משנים את ההגדרה של משדרי חוץ וכוללים בה משדרים זרים שלולא תורגמו היו נחשבים משדרי חוץ.

יוסי שריד: אז למה הם לא נחשבים מניה וביה?

דינה עברי-עומר: המחשבה הייתה שמשדרי חוץ מסוימים שמדובבים בארץ ומתורגמים פה בארץ, לא אמורים להיחשב משדרי-חוץ, משדרים זרים.

דינה עברי-עומר: יחד עם זאת, לגבי ערוץ BBC Prime וערוץ הולמרק הסתבר לנו שהתרגום נעשה כבר בחו"ל ואנחנו מקבלים אותם כבר עם תרגום.

דינה עברי-עומר: זו הסיבה.

אילן שלגי: יש לי שאלה לגבי תקנה 3(ב), אלא אם כן טרם סיימת את ההקדמה שלך.

אורי אולניק: עכשיו אני רוצה להציג את התקנות.

אילן שלגי: בואו נלך אחת אחת.

אילן שלגי: בואו נתחיל בראשונה.

אלעד דרור: אני חייב להוסיף את ערוץ TCM, שעונה על אותם קריטריונים בדיוק.

אלעד דרור: הוא גם ערוץ-חוץ, הוא מתורגם בחו"ל ומשודר בצורה אנלוגית.

אורי אולניק: אנחנו לא קיבלנו כל פניה מערוץ TCM ואני לא יכול להתייחס אליו כרגע.

אילן שלגי: ברשותכם, נקרא תקנה ונתייחס אליה.

אורי אולניק: מה שאנחנו מבקשים בתקנה 3, נקרא לזה "שינוי פורמט של הסימון".

אורי אולניק: תקנה 3 אמורה לתת איזשהו סוג של גמישות לגבי סוג הסימון.

אורי אולניק: במקום שהוא יהיה דווקא בפינה הימנית, למשל, הוא יכול להופיע על גבי כתובית או על גבי שקופית, כפי שיורה הגוף המפקח – בעניין הזה אנחנו מדברים על המועצה לשידורי כבלים ושידורי לוויין.

יורם מוקדי: הכוונה היא, כמובן, רק לאותם ערוצים שלא יקבלו פטור.

אילן שלגי: זה מובן.

אילן שלגי: התיקונים לתקנות 7 ו-8 מדברים בפטור.

אילן שלגי: והתיקון לתקנה 3(ב) מדבר על המקרים שלגביהם אין פטור ואז הגוף המפקח יהיה מוסמך לקבוע – לפי הצעת

אילן שלגי: כם – אם זה יופיע במדריך השידורים, או בתחילת המשדר בכתובית או שקופית.

אילן שלגי: ושאלתי היא, מדוע שזה לא יהיה מצטבר – הן במדריך השידורים והן בתחילת המשדר בכתובית או שקופית?

יורם מוקדי: יכול להיות מצב שבו – מדריך השידורים הכוונה היא גם ל-EPG?

אתי בנדלר: EPG לא רלוונטי לגבי שידורים אנלוגיים.

דינה עברי-עומר: למשל, יש לנו את תקנה 3(א)(2) הקיימת, שקובעת שלגבי משדר חוץ המשודר בישראל בשיטת שידור אנלוגית הסימן יופיע כפי שיורה הגוף המבקר במדריך שידורים בלבד.

דינה עברי-עומר: אז פה הוספנו משהו מעבר למה שקבוע, כי בעצם לגבי משדר חוץ יכול הגוף המפקח לבוא ולקבוע שזה יסומן רק במדריך השידורים.

דינה עברי-עומר: אנחנו, לגבי משדר זר שנחשב משדר חוץ, הוספנו שתי חלופות נוספות: או במדריך השידורים, או בתחילתו של המשדר בכתוביות או בשקופיות.

אילן שלגי: האם לא נכון יהיה לומר שההורה הממוצע, שרוצה לבדוק מה יופיע בטלוויזיה, בודק את לוח המשדרים, מחפש שם את הסימון ולפי זה הוא יאמר לילד: אני ממליץ לך לא לראות, או אינני מרשה לך לראות.

אילן שלגי: לעומת זאת, בתחילת השידור, לא תמיד ההורה יושב עם הילד.

דינה עברי-עומר: אני חושבת שאפשר לחלוק.

דינה עברי-עומר: יש הורים שלא רואים את מדריך השידורים ודווקא פותחים טלוויזיה ודווקא רואים את מה שמופיע שם.

אתי בנדלר: אז אם כך, למה לא כפי שהציע היושב ראש, גם וגם?

לימור סלומון: אני חושבת שהבעיה הפוכה מכפי שהצגת אותה, כי במדריך השידורים אנחנו יודעים שיש היום בעיה ואין סימון.

לימור סלומון: כי החוק מנוסח ככה שהוא לא מחייב את העיתונים לפרסם את מה שהערוצים מעבירים להם וברוב ערוצי השידורים אין סימון.

אילן שלגי: זאת אחריותנו לתקן.

לימור סלומון: בוודאי.

לימור סלומון: זה אחד התיקונים שצריך לעשות לחוק עצמו, אבל אני חושבת שאי אפשר להסתפק רק במדריך השידורים, צריכה להיות כתובית ואני לא רואה בעיה למה לא לשים כתובית או שקופית.

לימור סלומון: צריך לחייב לשים אחת מהן, אם אי אפשר לסמן טכנית.

עמית ריינהרט: מבחינה טכנית, לא כל ערוץ יכול להשתמש בכתוביות כדי להציג את הסימן או אפילו אזהרה מילולית.

עמית ריינהרט: חלק גדול מהתוכניות מתחילות – קחו, לדוגמה, סיטקומים כמו Friends – בדיאלוג.

עמית ריינהרט: אין התחלה.

עמית ריינהרט: זה לא סרט שרצות בו כתוביות על המסך ואז אפשר לשים, במשך השלושים שניות או פרק הזמן שדורשות התקנות, כתובית מלל, כי ישר מתחיל הדיאלוג.

עמית ריינהרט: התוכנית נפתחת בדיאלוג.

יוסי שריד: אפשר לפני הדיאלוג לשים את זה.

יוסי שריד: תמיד יש מקום שזה מתחיל, לא?

עמית ריינהרט: הפריים הראשון הוא דיאלוג.

יוסי שריד: נו, אז מה?

אילן שלגי: יש לי, ברשותכם, שאלה מקדימה.

אילן שלגי: אני יוצא מנקודת הנחה שסיימתם את חובת ההיוועצות.

אילן שלגי: כי בשבוע שעבר כשדיברנו זה היה עוד בתוכנית.

אורי אולניק: בהחלט.

אורי אולניק: תראה, לגבי הרשות השנייה לטלוויזיה ורדיו, נאמר לי על ידי מנכ"ל הרשות שהטיוטה מקובלת עליו - - -

אתי בנדלר: זו לא היוועצות אם זה רק המנכ"ל.

אילן שלגי: רגע.

אילן שלגי: עורכת דין בנדלר, מה את יכולה לומר לנו על הליך ההיוועצות.

אילן שלגי: איך הוא אמור להתקיים?

אתי בנדלר: המועצה עצמה צריכה לאשר את זה.

אתי בנדלר: לא המנכ"ל, זה ברור.

אתי בנדלר: זה כמו שלהבדיל, יושב ראש ועדת החינוך והתרבות לא מוסמך לאשר לבד את התקנות, אלא אם כן הוא יושב כאן בישיבת ועדה.

אורי אריאל: זה לא להבדיל.

אורי אולניק: מהשרה לימור לבנת שממונה על משרד החינוך והתרבות, לא קיבלנו כל התייחסות לטיוטת התקנות.

דינה עברי-עומר: - - -

אורי אולניק: השר אהוד אולמרט הראיתי לו בישיבה שקיימתי אתו את טיוטת תיקון התקנות והיא מקובלת עליו.

אורי אולניק: גברת דורית ענבר, שהיא יושב ראש המועצה לשידורי כבלים ושידורי לוויין, למעשה כל התיקונים האלה נעשו לבקשתה.

אורי אולניק: זה הגוף המפקח שבשל רצונו אנחנו מתקנים את התקנות.

אתי בנדלר: כן, אבל השאלה אם זה נדון במועצה.

אורי אולניק: זה על פי המלצת המועצה, התיקונים האלה.

אתי בנדלר: אז בסדר.

אורי אולניק: לגבי מנשה סמירה, היו"ר החדש, קיימתי ישיבה אתו ועם מוטי שקלאר ושניהם מסרו לי – אמנם בעל פה ולא בכתב – שהטיוטה הזו מקובלת עליהם.

אילן שלגי: האם יש פה קיום של חובת ההיוועצות?

אתי בנדלר: אם הוועדה תחליט היום לאשר את התקנות האלה, אני מציעה שהאישור ייכנס לתוקפו רק לאחר שנקבל הודעה בכתב שהושלם הליך ההיוועצות הראוי.

אורי אולניק: מה, אני לא קיימתי את חובת ההיוועצות?

דינה עברי-עומר: אבל פה אני חייבת להתייחס.

דינה עברי-עומר: ההיוועצות קוימה.

דינה עברי-עומר: פנינו לכל הגופים שעמם אנחנו מחויבים לקיים היוועצות על פי החוק ובגלל לוח הזמנים הדוחק גם קצבנו מועד.

דינה עברי-עומר: תשובות בכתב לא קיבלנו, מבחינתנו הליך ההיוועצות - - -

אתי בנדלר: דינה, השאלה היא אם הייתה היוועצות או לא הייתה היוועצות.

דינה עברי-עומר: הייתה היוועצות.

אתי בנדלר: הרי כשאת פונה אלי לקיים אתי היוועצות ואני לא מתייחסת, זה לא פוטר אותך, זה לא הליך היוועצות.

אתי בנדלר: השאלה היא אם ההיוועצות קוימה.

אתי בנדלר: אתם יכולים להגיד שהתייעצתם, אוקי, שלום.

דינה עברי-עומר: ההיוועצות קוימה.

אורי אולניק: אני אומר עוד פעם: לטעמנו, חובת ההיוועצות קוימה.

אתי בנדלר: קוימה במלואה?

אורי אולניק: קוימה במלואה.

יוסי שריד: אולי תתנו לנו מושג – אתם אומרים שמדובר בהוצאות גדולות.

יוסי שריד: מה זה הוצאות גדולות?

עמית ריינהרט: הבעיה בשידור אנלוגי עולה בגלל שהשידור בערוצים בינלאומיים – ערוץ BBC משודר לכמאה טריטוריות ואין סיגנל נפרד לערוץ לישראל.

עמית ריינהרט: לכן, על מנת להחדיר את הסימנים, צריך להוסיף סיגנל נפרד לערוץ BBC, אחרת הסימנים הישראליים ייראו בכל מאה הטריטוריות בהן משודר הערוץ.

עמית ריינהרט: הנתונים שקיבלנו מערוץ ה-BBC לגבי עלות – סיגנל נוסף לערוץ זה לשנה בסביבות 3,250,000 ₪, 450,000 פאונד, כי צריך לשריין טרנספונדר על לוויין נפרד לקיבולת לשידור, על מנת שהסימון הישראלי יופיע רק בשידור בישראל.

עמית ריינהרט: כשלושה מיליון ₪ בשנה לערוץ.

עמית ריינהרט: עד כמה שערוץ BBC Prime רואה בישראל קהל-יעד חשוב, זה יהפוך את שידור הערוץ בישראל לבלתי כלכלי.

אילן שלגי: זאת העלות הנוספת של מה?

עמית ריינהרט: זאת העלות הנוספת על מנת לשדר את ערוץ BBC Prime בנפרד לישראל.

עמית ריינהרט: אותו ערוץ משודר לכמאה טריטוריות ולכן, אם אתה מכניס, בשידור אנלוגי ממרכז השידור בלונדון את הסימון על פי התקנות הישראליות, הוא נצפה בכל המדינות.

אילן שלגי: אוקי.

אילן שלגי: עכשיו, בואו נחזור בבקשה לשני דברים.

אילן שלגי: אל"ף, שמעתי פה שהיום החוק לא מחייב את העיתונים לפרסם את הסימונים.

אילן שלגי: האם אתם מצפים מאיתנו, מהוועדה, שניזום חקיקה בעניין, או שאתם יכולים להסדיר את זה.

ליאור פורת: החוק עוד לא מחייב את העיתונים לפרסם את המשדרים.

ליאור פורת: ישנם עיתונים שלא מפרסמים משדרים של גופי שידור.

קריאה: אנחנו, למשל, ראינו בדאגה רבה את העובדה שידיעות אחרונות לא מפרסם את לוח התוכניות של ערוץ 10, אבל מה לעשות?

קריאה: הוא לא מפרסם.

קריאה: מה אני יכול לעשות?

יוסי שריד: אין עליהם שום חובת פרסום.

אילן שלגי: אני לא רוצה לחייב עיתון כזה או אחר לפרסם את השידורים, אבל אם הוא מפרסם, אני חושב שצריך שיהיה מחויב בהוספת הסימונים.

אילן שלגי: אז האם משרד התקשורת יכול ליזום תיקון כזה בחקיקה?

אילן שלגי: מה מונע מכם לעשות את זה?

אילן שלגי: סדר עדיפויות?

אילן שלגי: לחץ עבודה?

אורי אולניק: אני לא רוצה להגיע לסיבות שהן תירוצים לפני שאנחנו בטוחים שאנחנו מסכימים לתוכן של הבקשה.

אילן שלגי: אז תסביר לי מה יכול להיות לא ראוי בבקשה כזאת.

אורי אריאל: אתה מבקש זמן לחשוב?

אורי אריאל: תן לו זמן.

אורי אולניק: עלתה שאלה, אני לא מודע לאספקטים שלה מבחינת העלויות של העיתונים – מה זה אומר מבחינתם, האם צריך בגלל זה אולי יותר עמודים ללוח השידורים, נניח?

אורי אולניק: לא יודע מה המשמעות של זה.

לימור סלומון: הרי זו הייתה כוונת המחוקק בחוק סימון ושידור, שהם כן יפרסמו.

אילן שלגי: אנחנו יכולים לצפות לתשובה תוך שבועיים?

אורי אולניק: כן.

אילן שלגי: אוקי.

אילן שלגי: בסדר גמור.

אילן שלגי: תודה.

יוסי שריד: העיתונים, כדרכם, יתנגדו.

יוסי שריד: מה, הם צריכים כאב ראש?

אילן שלגי: כן, אבל אם המשרד לא ייזום כזו חקיקה, ייתכן שאנחנו ניזום אותה.

אילן שלגי: בואו נחזור לסעיף 3(ב).

אילן שלגי: מה תהיה העלות הנוספת או מה יהיה הקושי אם אנחנו נרצה שהסימון יהיה גם בלוח השידורים וגם בכתובית או שקופית בתחילת המשדר?

עמית ריינהרט: אני לא יודע מבחינת העלויות, אבל מבחינת BBC – הם יצטרכו להחליף את התוכנה של התרגום וגם כאן השאלה תהיה מה העלות והאם זה יהיה כלכלי מבחינתם.

עמית ריינהרט: לכן, להשאיר את הנושא לשיקול דעת השר ושאנחנו נציג בבקשה שנגיש למשרד את כל הנתונים, אני חושב שזה פתרון.

עמית ריינהרט: השר יוכל להחליט האם ראוי - - -.

יוסי שריד: כל המשדר של ה- BBC Prime, כולו בא מבחוץ?

עמית ריינהרט: כל השידורים מגיעים מלונדון למרכזי השידור של הכבלים בארץ.

יוסי שריד: יש אינטרוונציות מקומיות, או אין שום דבר?

עמית ריינהרט: אין.

עמית ריינהרט: התרגום נעשה על ידי ה-BBC.

לימור סלומון: איך קשורה השקופית לתרגום?

עמית ריינהרט: ההצעה היא לשים את הסימון או האזהרה במלל בכתובית או בשקופית.

עמית ריינהרט: מבחינה טכנית, זה יוצר בעיות בחלק גדול מהמשדרים שמתחילים בדיאלוג וכל משפט – במהלך דיאלוג, כשמסתיים משפט אחד, המסך מתנקה ועולה כתובית חדשה.

עמית ריינהרט: אי אפשר גם להראות ברצף את הסימון.

עמית ריינהרט: צריך לעשות שינוי של כל התוכנה ושל התרגום.

יוסי שריד: לא ברצף.

יוסי שריד: הודעה מקדימה, לא ברצף.

דנה אלטבאואר: אני מחברת "אלה תקשורת".

דנה אלטבאואר: אנחנו המייצגים של ערוץ הולמרק בישראל.

דנה אלטבאואר: החל מהאחד באוקטובר ערוץ הולמרק ישים כתובית במשך עשר שניות – כפי שצוין במכתב לשר התקשורת.

יוסי שריד: טוב מאד.

יוסי שריד: סימן שזה אפשרי.

דנה אלטבאואר: כמו כן ניתן למדריכי השידורים את הסימון.

אילן שלגי: זאת אומרת שלכם אין קושי לצרף לזה שקופית.

דנה אלטבאואר: אני חושבת שההבדל בינינו לבין ערוץ ה-BBC Prime זה שה Feed שלנו הוא אכן ישראלי, למרות שהוא משודר לחלוטין מחו"ל, כולל התרגום.

יוסי שריד: לא הבנתי.

יוסי שריד: מה ההבדל?

אילן שלגי: מדוע הם יכולים ואתם לא?

עמית ריינהרט: החלופה הזאת הוצגה בפנינו, בדקנו את הנושא.

עמית ריינהרט: מבחינה טכנית התוכנה פשוט שונה וגם האופי של התוכניות.

עמית ריינהרט: אני לא יודע כיצד מתחילות מרבית התוכניות, האם זה סרטים?

דנה אלטבאואר: רוב התוכניות הן סרטים.

עמית ריינהרט: ברגע שזה מתחיל בדיאלוג – לפני הדיאלוג יש פרומו בדרך כלל.

יוסי שריד: עזוב את הדיאלוג.

עמית ריינהרט: אין קטע של כותרות.

יוסי שריד: בסדר, אז יש תוכנית שמתחילה בדיאלוג.

יוסי שריד: השאלה היא אם יש סיבה נוספת מלבד הדיאלוג.

יוסי שריד: מה ההבדל?

עמית ריינהרט: מבחינה טכנית, הם צריכים לשדרג את התוכנה.

עמית ריינהרט: לפחות ערוץ ה-BBC.

יורם מוקדי: המטרה של התקנות היא לתת שיקול דעת.

יורם מוקדי: נקודת המוצא שלנו, לפחות, היא שערוץ ה-BBC לא יקבל פה פטור מלא ולא ישדר שום דבר.

יורם מוקדי: הכוונה היא שהוא ייתן פתרון, או בכתוביות או בשקופית.

יורם מוקדי: יכול להיות מצב שבו לגבי חלק מהתוכניות הוא יקבל פטור מסיווג, כיוון שבמילא אין סיווג כללי – רוב התוכניות של BBC Prime, אגב, הן בסיווג כללי שמתאים לכל המשפחה.

יורם מוקדי: אנחנו, במועצה, דווקא מייחלים לכך שילדי ישראל דווקא יראו את ערוץ BBC Prime.

יורם מוקדי: הצרה היא, אולי, שלא רואים אותו מספיק.

יורם מוקדי: אבל, אין כוונה לתת לו פטור, קטגורית, לפחות על פניו, אלא אם כן ניווכח שיש פה מגבלה טכנית.

יורם מוקדי: מטרת התקנות היא לתת שיקול דעת לגוף לראות עלויות מול תועלות ולראות אם באמת יש טעם להטיל את המטלה הזאת.

אילן שלגי: אני רוצה להציע לחבריי, חברי הוועדה, איזשהו פתרון ביניים.

אילן שלגי: יש פה הצעה של היועצת המשפטית שלא מדברת על הצטברות של שתי הדרישות, אלא נוסח שאומר שהסימון יופיע במדריך השידורים "וכן ככל שהדבר ניתן, כי מידע בדבר סיווגו יוצג בתחילתו.

אילן שלגי: .. בכתובית או שקופית".

אילן שלגי: כלומר: יהיה בלוח השידורים וכאשר ניתן יהיה גם בכתובית או שקופית.

יוסי שריד: אני אגיד לך, זה בסדר גמור, רק במציאות לא יהיה, לא זה ולא זה.

יוסי שריד: כדי לסיים את הישיבה זה בסדר, אבל בחיים – זה לא יקרה.

יוסי שריד: בלוח המשדרים כן, אבל אין שום חובה על העיתונים לעשות את זה ופה – יגידו שזה לא ניתן ולא יעשו את זה.

יורם מוקדי: יש לוח משדרים, רק הוא איננו בעיתונים.

יורם מוקדי: הוא ישנו כאשר אתה פותח את המסך או בפרסומים.

דינה עברי-עומר: לא, אין באנלוגי.

יוסי שריד: את זה אף אחד לא רואה.

יורם מוקדי: לכן, על ידי זה, אנחנו עושים הצטברות, אם כי מאפשרים שיקול דעת.

יוסי שריד: ההצטברות היא כזו שבפועל לא יקרה כלום.

יוסי שריד: אבל בסדר, אני גם לא החסיד הכי גדול של כל הסימונים האלה, ככה שאני יכול לשתוק בעניין.

יוסי שריד: למה זה נקרא שידורים מזיקים?

יוסי שריד: למה זה לא יכול להיקרא שידורים מסווגים או מסומנים?

יוסי שריד: מזיקים?

ליאור פורת: זה סעיף 4 בחוק.

אתי בנדלר: השאלה היא איזה סוג של שידורים.

יוסי שריד: שידורים מזיקים לא צריך לשדר.

אורי אולניק: קודם כל אני מודה שלב התיקון שאנחנו מבקשים היום, מבחינת התקנות, הוא התיקון של תקנה 7.

אורי אולניק: זו התקנה שהיא הכי משמעותית בעינינו, מבחינת הבקשה.

אורי אולניק: אם הוועדה פה מביעה דאגה מיוחדת שמא בערוץ BBC Prime השקופית הזו לא תוכל להחליף – קשה לי - - -

יוסי שריד: מה שמציק לנו זה רק עניין השוויון פה בין הערוצים, לא שום דבר אחר.

יוסי שריד: זה לא שיש לנו חשש מי יודע.

יוסי שריד: יש איזה ערוץ שכל פעם שאני עובר עליו, אני רואה שיש בו איזה דרשות דתיות נלהבות.

יוסי שריד: מבחינתי הוא שידור מזיק יותר מכל השידורים האלה.

יוסי שריד: לא יודע, לפי דעתי צריך לסמן אותו.

יוסי שריד: כן.

יוסי שריד: יש שידורים בעלי אופי מיסיונרי מובהק, גם של יהודים וגם של נוצרים ואת זה צריך לסמן בתור שידורים מזיקים.

יוסי שריד: את זה היית צריך אתה להביא, אילן.

אילן שלגי: אני מסכים לכל מילה שלך.

אילן שלגי: יש לנו, הרי, אג'נדה משותפת בחלק מן הדברים.

יוסי שריד: בגלל זה מזיקים – מזיקים על פי מה?

יוסי שריד: על פי מי?

יוסי שריד: על פי איזה קריטריון?

יוסי שריד: למי זה מזיק בדיוק?

אורי אולניק: תראה, התקנות האלה הוצגו בכנסת הקודמת.

יוסי שריד: כן, כן.

יוסי שריד: ברור.

יורם מוקדי: מכוח סעיף בחוק שקוראים לו "שידורים מזיקים" – סעיף 4(א).

יוסי שריד: כן, אני לא מעורר עכשיו את השדים האלה מרבצם, אבל מזיקים?

יוסי שריד: אני לא יודע.

אילן שלגי: טוב.

אילן שלגי: האם הייתם מעדיפים שאנחנו נאשר רק את תיקון תקנות 7 ו-8 ותחזרו אלינו עם התיקון של תקנה 1, או שכאן במקום נסכם על התוספת, כפי שהקראתי כעת?

אורי אולניק: אני חושב שהתוספת, כפי שהקראת כעת, בהחלט נראית לנו.

אילן שלגי: אז כך נעשה.

יוסי שריד: אני הייתי שם שם סימן אזהרה.

אילן שלגי: אנחנו נאשר את התקנות בשינוי היחיד שבתקנה 3 (ב), ששם ייאמר: "3(ב)(3) לגבי משדר כאמור בתקנה 7(א1) שלא ניתן לפיה פטור לגביו, כי הסימן יופיע במדריך השידורים וכן ככל שהדבר ניתן כי מידע בדבר סיווגו יוצג בתחילתו של המשדר בכתובית או בשקופית כפי שיורה הגוף המפקח".

אילן שלגי: בסדר, רבותיי?

אורי אולניק: מדוע עברת ללשון יחיד מלשון רבים?

אילן שלגי: כי אתם כתבתם "כתוביות" ואחר כך כתבתם "שקופית".

יורם מוקדי: לא.

יורם מוקדי: כתוביות זו לשון חוק שקיימת והכוונה היא - - -

אילן שלגי: יהיה כתוביות.

אילן שלגי: בסדר גמור.

אילן שלגי: עוד משהו אתם רוצים מאתנו היום?

אורי אולניק: יש לנו את תקנות 7 ו-8.

אילן שלגי: כן.

אילן שלגי: תקנות 7 ו-8 להקריא.

אילן שלגי: אנחנו נאשר אותן כפי שהן הוגשו.

אילן שלגי: "(א1) השר רשאי, לפי המלצת הגוף המפקח, לפטור מחובת הסימון לפי החוק משדרים בערוץ, כולם או חלקם, המשודרים בישראל בשיטת השידור האנלוגית, ואשר לולא תורגמו היו נחשבים משדר חוץ וזאת בהתחשב במאפייניהם של משדרים כאמור".

אילן שלגי: ותיקון תקנה 8: "3.

אילן שלגי: האמור בתקנה 8 לתקנות העיקריות יסומן (א), ואחריו יבוא: '(ב) קדימות למשדר אשר לולא תורגם היה נחשב משדר חוץ, יהיה פטור מחובת הסימון הקבועה בחוק'".

אילן שלגי: חבר הכנסת שריד, חבר הכנסת אריאל, מקובל עלינו?

אורי אריאל: מקובל.

יוסי שריד: כן.

אילן שלגי: תודה רבה.

אילן שלגי: אישרנו פה אחד.

אילן שלגי: שנה טובה לכולם.